ຕໍາຫຼວດອັງກິດວ່າ ນາງພະຍາບານ ທີ່ຕາຍ ຢູ່ໂຮງໝໍລອນດອນ ແມ່ນແຂວນຄໍຕາຍ
ເຈົ້າ​ໜ້າ​ທີ່ ກໍາລັງ​ສຶກສາ​​ເບິ່ງ​ຂໍ້ຄວາມ​ທີ່​ຂຽນ​ປະ​ໄວ້​ ສໍາພາດ​ສະມາ​ຊິກ​ຄອບຄົວ ​ແລະ​ໝູ່​ເພື່ອນ ຂອງ​ນາງພະຍາບານ​ຜູ້​ມີ​ອາຍຸ 46 ປີ ທີ່ແຂວນຄໍຕາຍ
ເຈົ້າໜ້າທີ່ຕໍາຫລວດ ກຸງລອນດອນ ຄົນນຶ່ງໄດ້ໃຫ້ການກ່ຽວກັບ ນາງພະຍາບານທີ່ປິ່ນປົວພະຊາຍາ ທີ່ກໍາລັງຖືພາຂອງເຈົ້າຟ້າ ຊາຍ William ໃນຕົ້ນເດືອນນີ້ ທີ່ມີຄົນໄປພົບສົບນັ້ນວ່າ ນາງ ໄດ້ແຂວນຄໍຕາຍຢູ່ໃນຫ້ອງຂອງລາວ ສາມມື້ຫລັງຈາກທີ່ສະຖາ ນີວິທະຍຸ ອອສເຕເຣຍ ແຫ່ງນຶ່ງ ໂທລະສັບໄປຫລອກເອົາຂ່າວ ເຈົ້າໜ້າທີ່ ໄດ້ໃຫ້ການແກ່ ສານເມືອງ Westminster Coroner ໃນ ວັນພະຫັດວານນີ້ວ່າ ນາງພະຍາບານ Jacintha Saldanha ໄດ້ຂຽນຂໍ້ຄວາມໄວ້ສາມສະບັບ ກ່ອນທີ່ບັນດາເພື່ອນຮ່ວມງານ ໄດ້ພົບເຫັນລາວ ແຂນຄໍຕາຍ ອາທິດແລ້ວນີ້ ໂດຍການໃຊ້ຜ້າພັນຄໍຢູ່ໃນຫ້ອງການນາງພະຍາບານ ນາງເກີດຢູ່ ອິນເດຍ ມີລູກສອງຄົນ ນາງໄດ້ຮັບບາດເຈັບຢູ່ທີ່ຂໍ້ມື ແລະເຈົ້າໜ້າທີຕໍາຫລວດ ຖືວ່າ ຄະດີນີ້ເປັນການຂ້າໂຕຕາຍ ເຈົ້າໜ້າທີ່ ກໍາລັງສຶກສາເບິ່ງຂໍ້ຄວາມທີ່ຂຽນປະໄວ້ນັ້ນ ສໍາພາດສະມາຊິກຄອບຄົວ ແລະໝູ່ເພື່ອນ ຂອງນາງພະຍາບານຜູ້ມີອາຍຸ 46 ປີ ຄົນນີ້ແລະໄດ້ສຶກສາໂທລະສັບທີ່ ນາງໄດ້ໃຊ້ຫວ່າງມໍ່ໆມານີ້ ລວມທັງອີເມລນຳ ເພື່ອຢາກຮູ້ເຖິງສາເຫດທີ່ນໍາພາໄປສູ່ການຕາຍຂອງນາງ ໂຄສົກວິທະຍຸ ອອສເຕເລຍສອງຄົນ ໄດ້ໂທລະສັບຫາໂຮງພະຍາບານ ໃນວັນທີ່ 4 ທັນວາ ໂດຍເຮັດຕິວ່າເປັນ ພະລາຊີນີ Elizabeth ແລະພະໂອລົດ ເຈົ້າຟ້າຊາຍ Charles ທີ່ຢາກຊາບເຖິງ ອາການ ຂອງ Catherine the Ductchess of Cambridge ນາງພະຍາບານ Saldanha ໄດ້ສົ່ງໂທລະສັບນັ້ນຕໍ່ໄປໃຫ້ອີກ ນາງພະຍາບານຄົນນຶ່ງ ຊຶ່ງເປັນຜູ້ເປີດເຜີຍລາຍລະອຽດລັບ ກ່ຽວກັບອາການຂອງ duchess ທີ່ໄປປິ່ນປົວ ອາການແພ້ທ້ອງນີ້ ການຫລອກເອົາຂ່າວດັ່ງກ່າວ ໄດ້ແຜ່ຂະຫຍາຍເປັນຫົວຂໍ້ຂ່າວໃຫຍ່ໃນທົ່ວໂລກ